दोनों रोज सुबह जमकर अभ्यास करते, हवा में कलाबाजियाँ दिखाते... यह दौर उड़ान के नए-नए तरीकों को आजमाने का था। इन दिनों ज़ीना ने जमकर मेहनत की और जल्द ही वो हर विधा में पारंगत हो गई। “एक बात बताऊँ ज़ीना, तुमने जितनी जल्दी यह सब कुछ सीखा वह आश्चर्यचकित करने वाला है” एंडी ने ज़ीना की सराहना करते हुए कहा। “मैं ये सब कर पायी क्योंकि तुम मेरे साथ थे... तुम्हारे जैसा साथी मुझे नहीं मिल सकता एंडी” इतना कहते हुए ज़ीना ने एंडी को अपने पंखों से छेड़ना शुरू कर दिया। फिर अचानक गंभीर होते हुए ज़ीना ने कहा, “सच में एंडी तुम बहुत अच्छे हो... हमेशा ऐसे ही रहना” भावुक एंडी ने अपनी छोटी सी ज़ीना को पंखों में समेटकर कहा, “आई ऍम प्राउड ऑफ़ यू।” फिर दोनों पल भर के लिए मौन हो गए। एंडी इस दो पल की ख़ामोशी में डूबता जा रहा था तभी ज़ीना ने धीमे स्वर में कहा, “जानते हो एंडी तुम्हारे साथ रहना मुझे क्यों अच्छा लगता है? क्योंकि यही वो पल होता है जब मैं खुश होती हूँ। वरना, बचपन से घर में सबकी खुशी का खयाल रखते-रखते मैं ही खुश रहना भूल गई थी... तुम मेरे लिए बहुत मायने रखते हो एंडी” यह कहते हुए ज़ीना की आँखों के कोने से आँसू छलक आए थे। इस समय एंडी की भी आँखें भीग गई थी और वह कुछ भी कह पाने की स्थिति में नहीं था। फिर भी उसने भर्राए गले से कहा, “अब तुम्हारे जीवन में केवल खुशियाँ ही आएगी ज़ीना, इसलिए इन आंसुओं को पोंछो और जिंदगी की उड़ान का उत्सव मनाओ” दोनों शाम होने तक हवा में कलाबाजियाँ करते रहे। फिर ज़ीना अपनी नीर को लौट गयी और एंडी समुद्र किनारे पेड़ पर बने घोसले में जिसे उसने तकरीबन एक महीने पहले बनाया था। अब हर दिन सूरज की रोशनी अपने खूबसूरत तोहफ़े, “ज़ीना” को संग लिए आती। जो ज़ीना कभी तेज़ लहरों से डरकर पीछे हट जाती थी आज उसके अभ्यास और एंडी के साथ ने एक महीने में ही उसे इतना परिपक्व बना दिया था की तेज आँधियाँ भी उसे डरा पाने में स्वयं को अक्षम महसूस कर रही थी। तेज हवाओं के विरूद्ध कलाबाजियाँ दिखाना, समुद्र के गहरे पानी में उतरकर मछलियों का शिकार करना ज़ीना सब कुछ कर पाने में सक्षम थी। शरारती आँधियों को अपनी प्रतिभा से मुँह चिढ़ाती ज़ीना को देखना एंडी के लिए सुकून भरा पल था, यही तो वो सपना था जिसे एंडी ने महीनों पहले देखा था। इसी तरह हर छोटी-छोटी सफलता पर जश्न मनाते हुए दो महीने गुजर गए।